晁無斁将之錄示近詩有和其兄以道說之詩次韻以致區區兼簡以道  其一
作者：程俱
朝代：宋

paragraphs: 往登妙高臺，千嶂如聚墨。
煌煌化人宫，屹立斷鼇足。
題輿亦不惡，嘯詠此浮玉。
粃糠空在前，不謂公肯辱。
竟乖南州望，聊作信都福。
吹竽定誰真，抱璞安忍哭。
高情禦外物，不計處與出。
端如屋間籕，障以千步築。
我窮居城南，甕牖藩援禿。
華裾每來過，暖語加帛粟。
洋洋塤箎音，珍重同結綠。
吟毫久不濡，辱贈不敢獨。
所慚春螽股，持抗不周觸。